b"\n_START_ARTICLE_\nIsabel Coixet i Castillo\n_START_SECTION_\nBiografia\n_START_PARAGRAPH_\nIsabel Coixet va comen\xc3\xa7ar a fer pel\xc2\xb7l\xc3\xadcules quan li van regalar una c\xc3\xa0mera de 8 mm per la seva primera comuni\xc3\xb3. Despr\xc3\xa9s d\xe2\x80\x99haver-se llicenciat en\xc2\xa0hist\xc3\xb2ria dels segles XVIII i XIX per la Universitat de Barcelona, es va dedicar a la publicitat i la redacci\xc3\xb3 d'anuncis. Va guanyar molts premis pels seus espots i finalment, l\xe2\x80\x99any 2000, va fundar la seva pr\xc3\xb2pia productora, Miss Wasabi Films. El 1988, Coixet va fer el seu debut com a guionista i directora amb Massa vell per a morir jove, que li va comportar una candidatura als Goya a la millor direcci\xc3\xb3 novell._NEWLINE_Va rodar la seva primera pel\xc2\xb7l\xc3\xadcula en angl\xc3\xa8s l\xe2\x80\x99any 1996 i la va titular Coses que no et vaig dir mai. Aquest emotiu drama, amb un repartiment d'actors nord-americans encap\xc3\xa7alat per Lili Taylor i Andrew McCarthy, li va valer a Coixet la seva segona proposta als Goya al millor gui\xc3\xb3 original. Coixet es va associar llavors amb una productora francesa i el 1998 va realitzar l'aventura hist\xc3\xb2rica A los que aman._NEWLINE_L\xe2\x80\x99\xc3\xa8xit internacional va arribar el 2003 de la m\xc3\xa0 del drama intimista My Life Without Me, una\xc2\xa0cinta basada en un relat curt de Nancy Kincaid on Sarah Polley encarna Ann, una jove mare que decideix ocultar a la seva fam\xc3\xadlia que t\xc3\xa9 un c\xc3\xa0ncer terminal. Aquesta coproducci\xc3\xb3 hispanocanadenca va ser molt elogiada al Festival Internacional de Cinema de Berl\xc3\xadn. Coixet va continuar treballant amb Polley en una nova cinta del 2005, La vida secreta de les paraules, tamb\xc3\xa9 protagonitzada per Tim Robbins i Javier C\xc3\xa1mara. La pel\xc2\xb7l\xc3\xadcula es va endur quatre premis Goya: millor pel\xc2\xb7l\xc3\xadcula, millor director, millor producci\xc3\xb3 i millor gui\xc3\xb3._NEWLINE_El 2005, Coixet es va sumar a divuit prominents cineastes internacionals m\xc3\xa9s, entre els quals destaquen Gus van Sant, Walter Salles i Joel i Ethan\xc2\xa0Cohen, per a l\xe2\x80\x99innovador projecte col\xc2\xb7lectiu Paris, je t'aime, en el qual cada director explorava un districte de la ciutat de Par\xc3\xads. Coixet tamb\xc3\xa9\xc2\xa0ha realitzat destacats documentals de temes de gran import\xc3\xa0ncia com ara Invisibles, una selecci\xc3\xb3 de Panorama per al Festival Internacional de\xc2\xa0Cinema de Berl\xc3\xadn de 2007 sobre Metges Sense Fronteres, i Viaje al coraz\xc3\xb3n de la tortura, que es va filmar a Sarajevo durant la guerra dels Balcans i va guanyar un premi en l\xe2\x80\x99edici\xc3\xb3 d\xe2\x80\x99octubre del 2003 del Festival de Cinema dels Drets Humans._NEWLINE_L\xe2\x80\x99any 2008 es va estrenar Elegy, rodada a Vancouver i produ\xc3\xafda per Lakeshore Entertainment. Basada en la novel\xc2\xb7la de Philip Roth The dying\xc2\xa0animal, amb gui\xc3\xb3 de Nicholas Meyer i protagonitzada per Pen\xc3\xa9lope Cruz i Ben Kingsley, Elegy va ser presentada a la 58a edici\xc3\xb3 del Festival\xc2\xa0Internacional de Cinema de Berl\xc3\xadn._NEWLINE_Durant el 2009, a m\xc3\xa9s de formar part del jurat de la 59a edici\xc3\xb3 d'aquest festival, va estrenar Mapa dels sons de\xc2\xa0T\xc3\xb2quio a la secci\xc3\xb3 oficial del Festival de Cannes. Amb gui\xc3\xb3 de la mateixa Isabel Coixet, la pel\xc2\xb7l\xc3\xadcula va ser rodada entre el Jap\xc3\xb3 i Barcelona, est\xc3\xa0\xc2\xa0protagonitzada per Rinko Kikuchi, Sergi L\xc3\xb3pez i Min Tanaka i est\xc3\xa0 produ\xc3\xafda per Mediapro. El mateix any va inaugurar \xc2\xabFrom I to J\xc2\xbb a l\xe2\x80\x99Arts Santa M\xc3\xb2nica, una instal\xc2\xb7laci\xc3\xb3-homenatge a una de les obres de John Berger. El 2009 va rebre la Medalla d\xe2\x80\x99Or al M\xc3\xa8rit en les Belles Arts._NEWLINE_El 2010 s\xe2\x80\x99encarrega del contingut d\xe2\x80\x99una de les tres sales del pavell\xc3\xb3 d\xe2\x80\x99Espanya a l\xe2\x80\x99Exposici\xc3\xb3 Universal de Xangai. A m\xc3\xa9s a m\xc3\xa9s s'inaugura l'exposici\xc3\xb3 Aral. El mar perdut dins la qual es mostra el documental que porta el mateix t\xc3\xadtol realitzat a l'Uzbekistan durant el 2009._NEWLINE_El 2011 s'estrena dins la secci\xc3\xb3 Berlinale Specials del Festival internacional de Berlin el documental Escuchando al Juez Garz\xc3\xb3n, on dona veu al magistrat a trav\xc3\xa9s d'una entrevista amb l'escriptor Manuel Rivas._NEWLINE_Un altre documental, Marea Blanca (Blanc Tide), que parla de la cat\xc3\xa0strofe ecol\xc3\xb2gica del Prestige a les costes gallegues d'Espanya, va sortir l'any seg\xc3\xbcent, el 2012.  _NEWLINE_Aquest mateix any es produeix, escriu i dirigeix Ayer no termina nunca, protagonitzada per Javier C\xc3\xa1mara i Candela Pe\xc3\xb1a i estrenada al Festival Internacional de Cinema de Berl\xc3\xadn dins la secci\xc3\xb3 Panorama. AL pel\xc2\xb7l\xc3\xadcula inaugura el Festival de Cinema de M\xc3\xa0laga i guanyar cuatre dels premis principals. _NEWLINE_Durant 2013 dirigeix i escriu Another Me, una coproducci\xc3\xb3 internacional protagonitzada per Sophie Turner, Rhys Ifans, Jonathan Rhys Meyers, Claire Forlani i Gregg Sulkin. La pel\xc2\xb7l\xc3\xadcula es va estrenar al Festival de Cinema de Roma._NEWLINE_El mateix any es trasllada a Nova York on dirigeix Sir Ben Kingsley i Patricia Clarkson en la producci\xc3\xb3 americana Aprenent a conduir. La pel\xc2\xb7l\xc3\xadcula s\xe2\x80\x99estrena al Festival Internacional de Cinema de Toronto (TIFF) 2014 i obt\xc3\xa9 el premi 2nd place People\xe2\x80\x99s Choice Award._NEWLINE_El 2014 dirigeix Juliette Binoche, Rinko Kikuchi i Garbiel Byrne en la coproducci\xc3\xb3 Ning\xc3\xba no vol la nit, filmada entre Noruega, Bulg\xc3\xa0ria i Espanya. La pel\xc2\xb7l\xc3\xadcula explica la hist\xc3\xb2ria de l'esposa de Robert Peary en la seva aventura per arribar al Pol Nord i obre la 66a edici\xc3\xb3 del Festival Internacional de Cinema de Berl\xc3\xadn._NEWLINE_En el seu inter\xc3\xa8s per denunciar injust\xc3\xadcies i donar veu als que les pateixen, la Isabel roda el documental Parler de Rose, prisonni\xc3\xa8re de Hiss\xc3\xa8ne Habr\xc3\xa9 el mateix any. La pe\xc3\xa7a relata l'experi\xc3\xa8ncia de les v\xc3\xadctimes de la tortura de l'exdictador del seu pa\xc3\xads, i t\xc3\xa9 el suport de la Bertha Foundation i la col\xc2\xb7laboraci\xc3\xb3 de l\xe2\x80\x99organitzaci\xc3\xb3 Human Rights Watch._NEWLINE_El 2015 es preveu que rebi el reconeixement del Ministeri de Cultura franc\xc3\xa8s Chevalier des Arts et des Lettres._NEWLINE_El seu pr\xc3\xb2xim projecte, es titula The Bookshop i \xc3\xa9s una adaptaci\xc3\xb3 cinematogr\xc3\xa0fica de la novel\xc2\xb7la hom\xc3\xb2nima de Penelope Fitzgerald protagonitzada per Emily Mortimer.\n_START_SECTION_\nActivitat cinematogr\xc3\xa0fica\n_START_PARAGRAPH_\nVa iniciar la seva relaci\xc3\xb3 amb el m\xc3\xb3n del cinema com a cr\xc3\xadtica de cinema a la revista Fotogramas. L'any 1986 debut\xc3\xa0 darrere les c\xc3\xa0meres en la pel\xc2\xb7l\xc3\xadcula Massa vell per a morir jove. Per\xc3\xb2 fou l'any 1996 que aconsegu\xc3\xad l'\xc3\xa8xit amb la seva pel\xc2\xb7l\xc3\xadcula Coses que no et vaig dir mai, realitzada en angl\xc3\xa8s i als Estats Units d'Am\xc3\xa8rica._NEWLINE_L'any 2003 aconsegu\xc3\xad novament l'\xc3\xa8xit amb My Life Without Me i el 2005 amb La vida secreta de les paraules, els protagonistes de les quals s\xc3\xb3n Tim Robbins i Sarah Polley. Coixet va comptar amb Pen\xc3\xa9lope Cruz per al paper protagonista de la seva pr\xc3\xb2xima pel\xc2\xb7l\xc3\xadcula Elegy._NEWLINE_L'any 1996 fou guardonada amb el Premi Ondas a la millor direcci\xc3\xb3 per la seva pel\xc2\xb7l\xc3\xadcula Coses que no et vaig dir mai, premi que compart\xc3\xad amb Alejandro Amen\xc3\xa1bar per Tesis._NEWLINE_L'any 2014 va rebre el Gran Premi del Jurat del Festival de Films de Dones de Cr\xc3\xa9teil, a Fran\xc3\xa7a, amb la pel\xc2\xb7l\xc3\xadcula Ahir no acaba mai._NEWLINE_L'any 2015 es va convertir en la primera cineasta catalana que inaugurava el Festival de Berl\xc3\xadn, un dels m\xc3\xa9s importants del circuit cinematogr\xc3\xa0fic._NEWLINE_A l'edici\xc3\xb3 de l'any 2018 dels Premis Goya, la seva pel\xc2\xb7l\xc3\xadcula The Bookshop va obtenir els premis a Millor direcci\xc3\xb3, Millor pel\xc2\xb7l\xc3\xadcula i Millor gui\xc3\xb3 adaptat."